

**REPUBLIKA HRVATSKA**

**DUBROVAČKO-NERETVANSKA ŽUPANIJA**

**OPĆINA TRPANJ**

**OPĆINSKO VIJEĆE**

*KLASA:023-01/19-02/04*

*URBROJ: 2117/07-01/19-01-18*

**Z A P I S N I K**

**sa 18. (osamnaeste) sjednice Općinskog vijeća**

**O P Ć I N E T R P A N J**

**Mjesto održavanja***: Sportska dvorana OŠ Trpanj*

**Datum održavanja**: *29. studeni 2019. g.*

**Vrijeme održavanja**: od 17,00 h do 19,30 h

Predsjednik Općinskog Vijeća Josip Nesanović (u daljnjem tekstu : predsjednik) pozdravlja i utvrđuje da su sjednici Općinskog Vijeća ( u daljnjem tekstu : Vijeće)

**NAZOČNI VIJEĆNICI**: Josip Nesanović, Jakov Milinović, Antonija Mirko, Joško Mačela, Jakov Begović, Tonči Jelaš, te da ima kvorum za pravovaljano odlučivanje.

**IZOČNI:**  Davor Jurišić, Dijana Grlica i Nenad Tomić

**OSTALI NAZOČNI**: Jakša Franković – u daljem tekstu (načelnik), Renata Ivandić, dir. Komunalno Trpanj d.o.o.,

Predsjednik Vijeća iznosi predloženi

**DNEVNI RED**

1. **Aktualni sat**
2. **Usvajanje zapisnika sa 17. sjednice OV**
3. **Razmatranje nacrta Proračuna Općine Trpanj za 2020. g.**
4. **Donošenje Odluka o izmjenama Odluke o vrijednosti boda za obračun komunalne naknade**

Nakon provrdenog glasovanja uz jedan glas “suzdržan” usvojen je predloženi dnevni red.

**Ad.1. Aktualni sat**

Načelnik uvodno upoznaje nazočne sa novo zaključenim ugovorom između Lučke uprave DNŽ i izvođača radova tvrtke „Texomolior“ d.o.o. Ističući kako se radi o poslu čija je vrijednosti 15 800 000,00 kuna . Na temelju provedenog postupka javne nabave zaključen je okvirni sporazum s s imanovenim izvođačem, na rok od dvije godine. Radovi bi trebali započeti do kraja tekuće godine ili početkom slijedeće godine. Tijekom sezone bi se radovi zaustavili, a nastavak bi uslijedio u listopadu 2020. god.

Predsjednik upoznaje kako su stigle 3 ponude za radove na sanaciji zgrade “Dingač-a“ .Cijene ponuđača premašuju procijenjenu vrijednost nabave. Ponude se analiziraju, te čekamo rezultate. Nakon ocjene ponuda, donijet će se konačna odluka, možda na način kako je bilo i sa radovima na plaži Luka- Trpanj.

Nadamo se da će ponude biti valjane, te da ćemo uspjeti izrealizirati ovaj projekt.

Načelnik dodaje kako je prijedlog ugovora poslan Dubrovnik cestama na potpis nakon čega će započeti i radovi na predjelu Plaža Luka.

Što se tiče deponije, ističe kako je obavljanje stručnog nadzora ugovoreno. Trenutno se otpad odvozi u pres kontejnere u Ploče. Za sezonu ćemo morati pronaći odgovarajuću soluciju, radi povećane količine otpada.

Jakov Begović ističe kako je trenutno stanje deponije Vinošte u očajnom stanju .

Predsjednik opširno pojašnjava da je to poznato nadležnima te se to stanje prati. Upoznaje sa svim mogućim načinima koji su pokušani da bi se situacija riješila . Upoznaje kako je na kraju cijele mukotrpne priče u svezi s javnom nabavom i poništenjem dva natječaja ( procedura od cca 2 mjeseca), tek trećim raspisanim i provedenim natječajem uspjelo se doći do potpisa ugovora , te se čeka uvođenje u posao. Naglašava kako su vijećnici, u prethodnom periodu, o cjelokupnom događanju u svezi s ovom problematikom detaljno upoznati.

Jakov Begović predlaže da se odmah netko angažira i da se „smetlište“ sanira. Podsjeća kako je to ranijih godina puno bolje funkcioniralo .

Predsjednik i načelnik podsjećaju kako nije potrebno sada angažirati nekoga i platiti sanaciju sadašnje loše situacije , s obzirom da će za 15 – tak dana biti zaključen ugovor s izvođačem koji će to isto napraviti, tako da bi to bilo bacanje novaca. Potrebno je, imajući na umu sve navedene okolnosti, imati stpljenja i razumijevanja.

Vijećnik Jakov Begović nadalje apelira na problem oko poslovanja Hotela Faraon. Predlaže da se obavi razgovor sa direktorom hotela i dogovore svi detalji, kao prvo korištenje parkinga, poslovanje all inclusiv Trpnju ništa ne donosi, dapače odnosi. O tome bi se trebalo također razgovarati s direktorom.Nadalje upoznaje, kako ima puno životnog iskustva i puno dobrih ideja , te kako bi mogao pomoći svojim idejama i prijedlozima. Dodaje kako ga se uvijek može kontaktirati te da će se rado odazvati i rado pomoći.

Joško Mačela pita što će se poduzeti sa zemljištem kupljenim od Marka Tomića.

Načelnik odgovara da se čeka donošenje Iznjena i dopuna Prostornog plana u kojemu će se postojeća lokacija u Gornjoj Vrućici kao poslovna zona prenamjeniti na predmetno zemljište.

Jakov Begović napušta sjednicu Općinskog vijeća.

**Ad.2.) Usvajanje zapisnika sa 17. sjednice OV**

Nakon provedenog glasovanja donesen je slijedeći

**ZAKLJUČAK**

Jednoglasno se usvaja zapisnik sa 17. sjednice Općinskog vijeća.

**Ad.3.) Razmatranje nacrta Proračuna Općine Trpanj za 2020. g.**

Načelnik daje uvodnu riječ obrazlažući Plan proračuna za 2020. godinu , ističući kako se planira račun prihoda od 9 124 000,00 kuna , a račun rashoda 12 112 00000 kn. Razlika od cca 1 000 00,00 kuna podmirila bi se od zaduživanja . Nadalje načelnik detaljno obrazlaže bitnije stavke Plana , ističući projekte izgradnje cesta, nabava komunalne opreme, tržnica, rekonstrukcija komunalne infrastrukture, reciklažno zemljište , Hot - spot točke, zemljište Gornja Vrućica , izgradnju parkirališta itd.

Antonija Mirko predlaže da se pokušaju iznaći sredstva za pomoć pri sanaciji Samostana Svetog Josipa u Donjoj Vrućici. Predlaže da se stavka od 100 000,00 kuna koja je planirana za sanaciju Župnog dvora u Trpnju umanji za jedan mali dio koji bi se prebacio na sanaciju Samostana u Donjoj Vrućici.

Jakov Milinović pita da li se može još uvijek kandidirati na LAG , ako je ostalo sredstava , a saznanja je da je ostalo.

Načelnik pojašnjava kako je bio na razgovoru u LAG-u i ističe da šanse postoje .

**Ad.4.) Donošenje Odluka o izmjenama Odluke o vrijednosti boda za obračun komunalne naknade**

Predsjednik upoznaje kako je radi ambicioznog broja projekata koji su u narednom periodu na redu odraditi potrebno je malo i popraviti prihodovnu stranu proračuna. Prijedlog je povećanje boda za obračun komunalne naknade tako da se do sadašnja vrijednost 2,60 zamjenjuje vrijednošću 3,0 .

To nije veliko povećanje za korisnike a na prihodovnoj strani je osjetno .

Antonija Mirko apelira kako je potrebno postaviti javnu rasvjetu na potezu od skretanja sa glavne ceste u Gornju Vrućisu pa do Oraha. To napominje iz razloga što je jako opasno ovaj dio držati u mraku, obzirom na stariji živalj i djecu koja tu žive.

Nakon kraće diskusije i provedenog glasovanja donesen je slijedeći

**ZAKLJUČAK**

Uz jedan glas “PROTIV” ( Joško Mačela) većinom glasova donosi se Odluka o izmjenama Odluke o vrijednosti boda za obračun komunalne naknade.

Sjednica je završila u 19,30 h

Zapisnik sastavila Predsjednik Općinskog vijeća

Ivana Jelaš v.r. Josip Nesanović v.r.